與趙安撫乞疏獄
作者：王十朋
朝代：宋

paragraphs: 小麥青青大麥熟，秧老欲移蠶欲簇。
皇天彌旬作淫雨，害及農桑一何酷。
麥枯秧腐蠶不絲，無食無衣豈能育。
使君今世賢方伯，政過龔黄同舜牧。
僦金蠲放官與私，喜氣歡聲傾比屋。
仁風已慰黎庶心，誠感蒼穹理宜速。
胡爲烝泄尚如許，陰沴干陽埋日轂。
豈惟泥濘困牛車，更恐魚龍上平陸。
閭閻競畫指日蠻，香火遥祈上天竺。
傷和無乃有冤民，蠹政尚疑多大族。
使君有術開青天，按劾奸贓疏滯獄。